Ehdotus neuvoston päätös Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä tehdyn päätöksen 2003/631/EY muuttamisesta /* KOM/2006/0267 lopull. */





[pic] | EUROOPAN YHTEISÖJEN KOMISSIO | Bryssel 30.5.2006 KOM(2006) 267 lopullinen Ehdotus NEUVOSTON PÄÄTÖS Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä tehdyn päätöksen 2003/631/EY muuttamisesta (komission esittämä) PERUSTELUT Euroopan unionin suhteita Liberiaan on 25 päivästä maaliskuuta 2002 säännelty AKT–EY-kumppanuussopimuksen 96 ja 97 artiklalla. Maaliskuun 25 päivänä 2002 tehdyssä neuvoston päätöksessä 2002/274/EY[1] säädetään aiheellisten toimenpiteiden toteuttamisesta AKT-EY-kumppanuussopimuksen 96 ja 97 artiklan nojalla. Kun kokonaisvaltainen rauhansopimus oli allekirjoitettu Accrassa elokuussa 2003 muodostettiin uusi väliaikainen hallitus. Sen tehtävänä oli valmistella maan jälleenrakennusta sekä presidentin- ja parlamenttivaaleja. Demokratian, oikeusvaltion ja hyvän hallintotavan periaatteiden rikkomisen vuoksi neuvosto teki 25 päivänä elokuuta 2003 päätöksen 2003/631/EY[2] aiheellisten toimenpiteiden voimassaoloajan jatkamisesta 31 päivään joulukuuta 2004. Koska poliittisella tasolla ei ollut saavutettu riittävää edistymistä, neuvosto teki 22 päivänä joulukuuta 2004 jälleen päätöksen 2005/16/EY[3] näiden toimenpiteiden jatkamisesta 30 päivään kesäkuuta 2006. Komission ja puheenjohtajavaltion yhteisesti johtama Euroopan unionin arviointivaltuuskunta kävi 24 ja 25 päivänä huhtikuuta 2006 analysoimassa tilannetta ennen aiheellisten toimenpiteiden voimassaolon päättymistä. Arviointivaltuuskunta totesi Liberian hallituksen aikaansaamat tulokset vähäisiksi. Tätä kuitenkin selittää varojen puute ja nykyisen hallituksen astuminen virkaan vasta äskettäin. Lisäksi havaittiin edistymistä, jonka perusteella voidaan ajatella, että Liberiassa on alkanut kehitys, joka edistää tervehdyttämistä. Hallituksen todettiin osallistuvan aktiivisesti GEMAP-ohjelman (kansainvälisen yhteisön aloitteesta käynnistetty korruption vastainen ohjelma) täytäntöönpanoon, lokakuussa 2005 järjestettiin vaalit, joita pidettiin vapaina, rehellisinä ja demokraattisina, ja sananvapaus on palautettu. Vaikuttaa siis siltä, että Liberian hallitus tekee määrätietoisesti työtä hyvän hallintotavan, ihmisoikeuksien kunnioittamisen ja oikeusvaltion hyväksi. Liberian heikon taloudellisen tilanteen vuoksi pyrkimysten onnistuminen riippuu kuitenkin vielä kansainvälisen yhteisön tuesta. Koska Liberian hallitus on osoittanut päättäneensä viedä Liberian yhteiskunnallisen, taloudellisen ja poliittisen jälleenrakennuksen päätökseen, kaikkia tämän suuntaisia toimia on aiheellista tukea ja rohkaista. Tätä varten neuvoston päätöksellä 2003/631/EY käyttöön otetut ja neuvoston päätöksellä 2005/16/EY muutetut aiheelliset toimenpiteet on syytä lopettaa. Tilanteen kehittymisen seuraamiseksi voidaan käynnistää AKT–EY-kumppanuussopimuksen 8 artiklaan perustuva jäsennelty ja tiivistetty poliittinen vuoropuhelu. Näin ollen komissio ehdottaa, että neuvosto tekee oheisen päätöksen. Ehdotus NEUVOSTON PÄÄTÖS Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä tehdyn päätöksen 2003/631/EY muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan, ottaa huomioon Cotonoussa 23 päivänä kesäkuuta 2000 allekirjoitetun AKT–EY-kumppanuussopimuksen[4] ja Luxemburgissa 25 päivänä kesäkuuta 2005 allekirjoitetun tarkistetun sopimuksen[5] (jäljempänä ’AKT–EY-kumppanuussopimus’), ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä[6] ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) Liberian kanssa käytyjen AKT–EY-kumppanuussopimuksen 96 ja 97 artiklan mukaisten neuvottelujen päättämisestä 25 päivänä maaliskuuta 2002 tehdyssä neuvoston päätöksessä 2002/274/EY[7] säädetään AKT–EY-kumppanuussopimuksen 96 artiklan 2 kohdan c alakohdassa ja 97 artiklan 3 kohdassa tarkoitettujen aiheellisten toimenpiteiden käyttöönotosta. (2) Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä 25 päivänä elokuuta 2003 tehdyssä neuvoston päätöksessä 2003/631/EY[8] säädetään AKT–EY-kumppanuussopimuksen 96 artiklan 2 kohdan b ja c alakohdan mukaisten uusien aiheellisten toimenpiteiden käyttöönotosta. (3) Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä tehdyn päätöksen 2003/631/EY muuttamisesta 22 päivänä joulukuuta 2004 tehdyssä neuvoston päätöksessä 2005/16/EY[9] säädetään aiheellisten toimenpiteiden voimassaoloajan jatkamisesta 30 päivään kesäkuuta 2006. (4) Toimet, joita Liberian hallitus on toteuttanut erittäin vaikeassa julkisen talouden tilanteessa, osoittavat sen päättäneen parantaa tilannetta hyvän hallintotavan, ihmisoikeuksien kunnioittamisen ja oikeusvaltion periaatteiden mukaisesti. (5) Tämän vuoksi AKT–EY-kumppanuussopimuksen 96 artiklan nojalla toteutetut toimenpiteet on syytä lopettaa, ON PÄÄTTÄNYT SEURAAVAA: 1 artikla AKT–EY-kumppanuussopimuksen 96 artiklan nojalla käyttöön otetut aiheelliset toimenpiteet lopetetaan. 2 artikla Tiivistä poliittista vuoropuhelua jatketaan AKT–EY-kumppanuussopimuksen 8 artiklan pohjalta. Poliittisen vuoropuhelun sisältö täsmennetään liitteessä olevassa kirjeluonnoksessa Liberian ulkoasiainministerille. 3 artikla Tämä päätös tulee voimaan päivänä, jona se tehdään. 4 artikla Tämä päätös julkaistaan Euroopan unionin virallisessa lehdessä . Tehty Brysselissä Neuvoston puolesta Puheenjohtaja LIITE LUONNOS ULKOASIAINMINISTERILLE OSOITETTAVAKSI KIRJEEKSI Bryssel … Ulkoasiainministeri George WALLACE Liberia Arvoisa ministeri Euroopan unioni ilmoitti XXXX päivätyssä kirjeessään nro XXXX Liberian hallitukselle aikovansa jatkaa neuvoston 25 päivänä elokuuta 2003 hyväksymien aiheellisten toimenpiteiden voimassaoloaikaa 30 päivään kesäkuuta 2006. Kyseisessä kirjeessä täsmennettiin, että toimenpiteet lopetettaisiin, kun presidentti ja hallitus, joilla on vastuuvelvollisuus, ovat demokraattisesti valitut ja astuneet virkaan. Euroopan unioni panee tyytyväisenä merkille, että lokakuussa 2005 valittu uusi hallitus on osoittanut haluavansa käynnistää demokraattisen muutoksen ja uudistaa julkisen sektorin toimintaa. Euroopan unioni on tyytyväinen erityisesti seuraaviin seikkoihin: - lokakuussa 2005 järjestetyt parlamentti- ja presidentinvaalit olivat vapaat, rehelliset ja sääntöjenmukaiset, - sananvapautta ja lehdistönvapautta kunnioitetaan, - hallitus tukee GEMAP-ohjelmaa, jolla tuetaan hyvää hallintotapaa ja taloushallintoa, ja osallistuu aktiivisesti sen täytäntöönpanoon, - puolijulkisten laitosten ja hallituksen rahoituslaitosten ulkoisen tarkastuksen tuloksien perusteella toteutetut jatkotoimenpiteet ovat riittäviä. On kuitenkin ongelmia, joiden vuoksi ihmisoikeuksia ja oikeusvaltiota koskevien hallituksen sitoumuksien täyttäminen on viivästynyt. Näistä voidaan mainita seuraavat: - ihmisoikeuskomissiota organisoidaan uudelleen uuden hallituksen nimitettyä komissioon uusia jäseniä, - ihmisoikeusloukkauksiin syyllistyneitä turvallisuusjoukkojen jäseniä vastaan on pantu vain vähän oikeudenkäyntejä vireille, - uudet turvallisuusjoukot eivät ole vielä täysin toiminnassa, - oikeuslaitosta ei ole vielä saatu kuntoon, - totuus- ja sovittelukomission on määrä olla toiminnassa kesäkuussa 2006, mutta sen käyttöön asetetut määrärahat ovat niin pienet, että se ei voi hoitaa kaikkia tehtäviään. Ihmisoikeuksien ja oikeusvaltion suhteen on vielä kehitettävää. Euroopan unioni katsoo edellä esitetyn perusteella, että Liberian hallituksella on vakaa aikomus ja riittävästi tahtoa parantaa Liberiassa vallitsevaa tilannetta. Euroopan unioni haluaa rohkaista Liberian hallitusta jatkamaan tällä tiellä. Siksi AKT–EY-kumppanuussopimuksen 96 artiklan nojalla käyttöön otetut aiheelliset toimenpiteet on syytä lopettaa. Ihmisoikeuksien kunnioittamisen, demokratian, oikeusvaltion ja hyvän hallintotavan vahvistamiseksi käydään AKT–EY-kumppanuussopimuksen 8 artiklaan perustuvaa jäsenneltyä ja tiivistettyä poliittista vuoropuhelua. Poliittisen vuoropuhelun aiheita ovat seuraavat: - korruption torjunnan ja GEMAP-ohjelman täytäntöönpanon seuranta, - ihmisoikeuskomission ja totuus- ja sovittelukomission työn edistyminen, - oikeuslaitoksen ja turvallisuusjoukkojen uudistukset, - ihmisoikeusloukkauksista syytettyjen henkilöiden oikeudenkäyntien kulku. Osapuolet määrittelevät ensimmäisessä kokouksessa, mitä sitoumuksia Liberian hallitukselta edellytetään. Kunnioittavasti Komission puolesta | Neuvoston puolesta | ………………… | ………………. | [1] EYVL L 96, 13.4.2002, s. 23. [2] EUVL L 220, 3.9.2003, s. 3. [3] EUVL L 8, 12.1.2005, s. 12. [4] EYVL L 317, 15.12.2000, s. 3. [5] EUVL L 287, 28.10.2005, s. 4. [6] EYVL L 317, 15.12.2000, s. 376. [7] EYVL L 96, 13.4.2002, s. 23. [8] EUVL L 220, 3.9.2003, s. 3. [9] EUVL L 8, 8.12.2005, s. 12.